title: Decizia (UE) 2015/1174 a Consiliului din 14 iulie 2015 de modificare a Deciziei 1999/70/CE privind auditorii externi ai băncilor centrale naționale, în ceea ce privește auditorul extern al Banka Slovenije

text:
               17.7.2015

               RO

               Jurnalul Oficial al Uniunii Europene

               L 189/38

         DECIZIA (UE) 2015/1174 A CONSILIULUI
   din 14 iulie 2015
   de modificare a Deciziei 1999/70/CE privind auditorii externi ai băncilor centrale naționale, în ceea ce privește auditorul extern al Banka Slovenije
   CONSILIUL UNIUNII EUROPENE,
   având în vedere Protocolul nr. 4 privind Statutul Sistemului European al Băncilor Centrale și al Băncii Centrale Europene, anexat la Tratatul privind Uniunea Europeană și la Tratatul privind funcționarea Uniunii Europene, în special articolul 27.1,
   având în vedere Recomandarea Băncii Centrale Europene din 10 iunie 2015 către Consiliul Uniunii Europene cu privire la auditorii externi ai Banka Slovenije (BCE/2015/23) (1),
   întrucât:

               (1)

               Auditul conturilor Băncii Centrale Europene (BCE) și ale băncilor centrale naționale ale statelor membre a căror monedă este euro este efectuat de auditori externi independenți recomandați de Consiliul guvernatorilor BCE și aprobați de Consiliu.

               (2)

               Mandatul actualilor auditori externi ai Banka Slovenije, Deloitte revizija d.o.o., a expirat după efectuarea auditului aferent exercițiului financiar 2014. Prin urmare, este necesară desemnarea unui nou auditor extern începând cu exercițiul financiar 2015.

               (3)

               Banka Slovenije a selectat Ernst & Young d.o.o. drept auditor extern pentru exercițiile financiare 2015-2017.

               (4)

               Consiliul guvernatorilor BCE a recomandat numirea Ernst & Young d.o.o. în calitate de auditor extern al Banka Slovenije pentru exercițiile financiare 2015-2017.

               (5)

               În urma recomandării Consiliului guvernatorilor BCE, Decizia 1999/70/CE a Consiliului (2) ar trebui să fie modificată în consecință,

         ADOPTĂ PREZENTA DECIZIE:
   Articolul 1
   La articolul 1 din Decizia 1999/70/CE, alineatul (13) se înlocuiește cu următorul text:

                  „(13)

                  Ernst & Young d.o.o. este aprobat prin prezenta decizie în calitate de auditor extern al Banka Slovenije pentru exercițiile financiare 2015-2017.”

   Articolul 2
   Prezenta decizie intră în vigoare la data notificării.
   Articolul 3
   Prezenta decizie se adresează Băncii Centrale Europene.

      Adoptată la Bruxelles, 14 iulie 2015.

            Pentru Consiliu

            Președintele

         P. GRAMEGNA

      (1)  JO C 201, 18.6.2015, p. 1.

      (2)  Decizia 1999/70/CE a Consiliului din 25 ianuarie 1999 privind auditorii externi ai băncilor centrale naționale (JO L 22, 29.1.1999, p. 69).


title: 2009/899/CE: Decizia Consiliului din 30 noiembrie 2009 privind încheierea Acordului dintre Comunitatea Europeană și Republica Mauritius privind exonerarea de obligația de a deține viză de scurtă ședere

text:
               8.12.2009

               RO

               Jurnalul Oficial al Uniunii Europene

               L 321/41

         DECIZIA CONSILIULUI
   din 30 noiembrie 2009
   privind încheierea Acordului dintre Comunitatea Europeană și Republica Mauritius privind exonerarea de obligația de a deține viză de scurtă ședere
   (2009/899/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 62 punctul (2) litera (b) subpunctul (i), coroborat cu articolul 300 alineatul (2) primul paragraf prima teză și cu articolul 300 alineatul (3) primul paragraf,
   având în vedere propunerea Comisiei,
   având în vedere avizul Parlamentului European (1),
   întrucât:

               (1)

               Comisia a negociat, în numele Comunității Europene, un acord cu Republica Mauritius privind exonerarea de obligația de a deține viză de scurtă ședere (denumit în continuare „acordul”).

               (2)

               Acordul a fost semnat, în numele Comunității, la 28 mai 2009, și a fost aplicat cu titlu provizoriu de la data respectivă, sub rezerva încheierii sale la o dată ulterioară, în conformitate cu Decizia 2009/480/CE a Consiliului (2).

               (3)

               Acordul ar trebui aprobat.

               (4)

               Prin acord se instituie un comitet mixt de gestionare a acordului, care ar trebui să-și adopte regulamentul de procedură. Este necesar să se prevadă o procedură simplificată pentru stabilirea poziției Comunității privind adoptarea respectivului regulament de procedură.

               (5)

               În conformitate cu articolele 1 și 2 din Protocolul privind poziția Regatului Unit și a Irlandei, anexat la Tratatul privind Uniunea Europeană și la Tratatul de instituire a Comunității Europene, și fără a aduce atingere articolului 4 din respectivul protocol, respectivele state membre nu participă la adoptarea prezentei decizii care, prin urmare, nu li se aplică și nu prevede obligații pentru acestea,

         DECIDE:
   Articolul 1
   Acordul între Comunitatea Europeană și Republica Mauritius privind exonerarea de obligația de a deține viză de scurtă ședere (3) se aprobă, prin prezenta decizie, în numele Comunității. Textul acordului este anexat la prezenta decizie.
   Articolul 2
   Președintele Consiliului efectuează notificarea prevăzută la articolul 8 alineatul (1) din acord (4).
   Articolul 3
   Comunitatea este reprezentată de către Comisie, care este asistată de experți ai statelor membre, în cadrul Comitetului mixt de experți instituit prin articolul 6 din acord.
   Articolul 4
   După consultarea cu un comitet special desemnat de Consiliu, Comisia stabilește poziția Comunității în cadrul Comitetului mixt de experți în ceea ce privește adoptarea regulamentului de procedură al acestuia, astfel cum se prevede la articolul 6 alineatul (4) din acord.
   Articolul 5
   Prezenta decizie se publică în Jurnalul Oficial al Uniunii Europene.

      Adoptată la Bruxelles, 30 noiembrie 2009.

            Pentru Consiliu

            Președintele

         B. ASK

      (1)  Avizul din 20 octombrie 2009 (nepublicat încă în Jurnalul Oficial).

      (2)  JO L 169, 30.6.2009, p. 16.

      (3)  Textul acordului se găsește în JO L 169, 30.6.2009, p. 17.

      (4)  Data intrării în vigoare a acordului va fi publicată în Jurnalul Oficial al Uniunii Europene de către Secretariatul General al Consiliului.


title: Decizia Consiliului din 21 iunie 2005 privind încheierea unui Acord sub forma unui schimb de scrisori între Comunitatea Europeană și Statele Unite ale Americii referitor la metoda de calcul a drepturilor aplicate pentru orezul decorticat și de modificare a Deciziilor 2004/617/CE, 2004/618/CE și 2004/619/CE

text:
Anunţ juridic important

|

32005D0476

Jurnalul Oficial L 170 , 01/07/2005 p. 0067 - 0068

		20050621Decizia Consiliuluidin 21 iunie 2005privind încheierea unui Acord sub forma unui schimb de scrisori între Comunitatea Europeană și Statele Unite ale Americii referitor la metoda de calcul a drepturilor aplicate pentru orezul decorticat și de modificare a Deciziilor 2004/617/CE, 2004/618/CE și 2004/619/CE(2005/476/CE)CONSILIUL UNIUNII EUROPENE,având în vedere Tratatul de instituire a Comunității Europene, în special articolul 133, coroborat cu articol 300 alineatul (2) primul paragraf prima teză,având în vedere propunerea Comisiei,întrucât:(1) La 26 iunie 2003, Consiliul a autorizat Comisia să deschidă negocieri în temeiul articolului XXVIII al GATT 1994 în vederea modificării anumitor concesii pentru orez. În consecință, Comunitatea Europeană a notificat OMC la 2 iulie 2003 privind intenția sa de a modifica anumite concesii în lista comunitară CXL anexată la GATT 1994.(2) Negocierile au fost purtate de Comisie, cu consultarea comitetului instituit prin articolul 133 din tratat și în conformitate cu directivele de negociere adoptate de Consiliu.(3) Comisia a negociat cu Statele Unite ale Americii, interesate ca furnizor principal al produselor din codul SA 100620 (orez decorticat) și în calitate de furnizor important al produselor din codul SA 100630 (orez albit), cu Thailanda, interesată ca furnizor principal al produselor din codul SA 100630 (orez albit) și în calitate de furnizor important al produselor din codul SA 100620 (orez decorticat) și cu India și Pakistan, fiecare fiind interesate ca furnizori importanți ai produselor din codul SA 100620 (orez decorticat).(4) Acordurile cu India și cu Pakistan au fost aprobate în numele Comunității prin Deciziile 2004/617/CE [1] și, respectiv, 2004/618/CE [2] ale Consiliului. Un nou drept pentru orezul decorticat (cod NC 100620) și orezul albit (cod NC 100630) a fost fixat prin Decizia 2004/619/CE [3] a Consiliului.(5) Comisia a negociat cu succes un Acord sub forma unui schimb de scrisori între Comunitatea Europeană și Statele Unite ale Americii, care ar trebui, prin urmare, aprobat.(6) Pentru a se asigura că acordul poate fi aplicat în întregime de la 1 martie 2005 și până la modificarea Regulamentului (CE) nr. 1785/2003 al Consiliului din 29 septembrie 2003 privind organizarea comună a pieței orezului [4], Comisia ar trebui să fie autorizată să adopte derogări temporare de la acest regulament și să adopte măsuri de punere în aplicare.(7) Din aceleași motive, derogările corespunzătoare cuprinse în Deciziile 2004/617/CE, 2004/618/CE și 2004/619/CE ar trebui, de asemenea, să fie extinse până la 30 iunie 2006.(8) Pentru mai multă siguranță juridică, este, de asemenea, necesar să se clarifice în Deciziile 2004/617/CE și 2004/618/CE că autorizația acordată Comisiei pentru a adopta derogări temporare de la Regulamentul (CE) nr. 1785/2003 pentru punerea în aplicare a acordurilor în cauză include, de asemenea, autorizația de a adopta măsuri de punere în aplicare detaliate.(9) Măsurile necesare pentru punerea în aplicare a prezentei decizii ar trebui să fie adoptate în conformitate cu Decizia 1999/468/CE a Consiliului din 28 iunie 1999 de stabilire a procedurilor de exercitare a competențelor de executare conferite Comisiei [5],DECIDE:Articolul 1Acordul sub forma unui schimb de scrisori între Comunitatea Europeană și Statele Unite ale Americii referitor la metoda de calcul a drepturilor aplicate pentru orezul decorticat se aprobă în numele Comunității.Textul acordului se atașează la prezenta decizie.Articolul 2(1) În măsura necesară pentru a permite deplina aplicare a acestui acord de la 1 martie 2005, Comisia poate deroga de la Regulamentul (CE) nr. 1785/2003, în conformitate cu procedura prevăzută la articolul 6 alineatul (2) din prezenta decizie, până la modificarea acestui regulament, dar nu mai târziu de 30 iunie 2006.(2) Comisia adoptă normele detaliate de punere în aplicare a acordului, în conformitate cu procedura stabilită la articolul 6 alineatul (2) din prezenta decizie.Articolul 3Articolul 2 din Decizia 2004/617/CE se înlocuiește cu următorul text:"Articolul 2(1) În măsura necesară pentru a permite deplina aplicare a acestui acord de la 1 septembrie 2004, Comisia poate deroga de la Regulamentul (CE) nr. 1785/2003, în conformitate cu procedura prevăzută la articolul 3 alineatul (2) din prezenta decizie, până la modificarea acestui regulament, dar nu mai târziu de 30 iunie 2006.(2) Comisia adoptă normele detaliate de punere în aplicare a acordului, în conformitate cu procedura prevăzută la articolul 3 alineatul (2) din prezenta decizie."Articolul 4Articolul 2 din Decizia 2004/618/CE se înlocuiește cu următorul text:"Articolul 2(1) În măsura necesară pentru a permite deplina aplicare a acestui acord de la 1 septembrie 2004, Comisia poate deroga de la Regulamentul (CE) nr. 1785/2003, în conformitate cu procedura prevăzută la articolul 3 alineatul (2) din prezenta decizie, până la modificarea acestui regulament, dar nu mai târziu de 30 iunie 2006.(2) Comisia adoptă normele detaliate de punere în aplicare a acordului, în conformitate cu procedura stabilită la articolul 3 alineatul (2) din prezenta decizie."Articolul 5La articolul 2 din Decizia 2004/619/CE, data " 30 iunie 2005" se înlocuiește cu data " 30 iunie 2006".Articolul 6(1) Comisia este asistată de Comitetul de gestionare a cerealelor, înființat prin articolul 25 din Regulamentul (CE) nr. 1784/2003 [6].(2) Atunci când se face trimitere la prezentul alineat, se aplică articolele 4 și 7 din Decizia 1999/468/CE.Perioada prevăzută la articolul 4 alineatul (3) din Decizia 1999/468/CE se stabilește la o lună.(3) Comitetul își adoptă regulamentul de procedură.Articolul 7Președintele Consiliului este autorizat să numească persoana împuternicită să semneze acordul pentru a angaja Comunitatea [7].Adoptată la Luxemburg, 21 iunie 2005.Pentru ConsiliuPreședinteleF. Boden[1] JO L 279, 28.8.2004, p. 17.[2] JO L 279, 28.8.2004, p. 23.[3] JO L 279, 28.8.2004, p. 29.[4] JO L 270, 21.10.2003, p. 96.[5] JO L 184, 17.7.1999, p. 23.[6] JO L 270, 21.10.2003, p. 78.[7] Data intrării în vigoare a Acordului va fi publicată în Jurnalul Oficial al Uniunii Europene de Secretariatul General al Consiliului.--------------------------------------------------


title: Decizia (PESC) 2016/1137 a Consiliului din 12 iulie 2016 privind lansarea unei misiuni PSAC de instruire militară a Uniunii Europene în Republica Centrafricană (EUTM RCA)

text:
               13.7.2016

               RO

               Jurnalul Oficial al Uniunii Europene

               L 188/25

         DECIZIA (PESC) 2016/1137 A CONSILIULUI
   din 12 iulie 2016
   privind lansarea unei misiuni PSAC de instruire militară a Uniunii Europene în Republica Centrafricană (EUTM RCA)
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 28, articolul 42 alineatul (4) și articolul 43 alineatul (2),
   având în vedere Decizia (PESC) 2016/610 a Consiliului din 19 aprilie 2016 privind o misiune PSAC de instruire militară a Uniunii Europene în Republica Centrafricană (EUTM RCA) (1), în special articolul 4,
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 19 aprilie 2016, Consiliul a adoptat Decizia (PESC) 2016/610.

               (2)

               În urma recomandării comandantului misiunii UE, EUTM RCA ar trebui lansată la 16 iulie 2016.

               (3)

               În conformitate cu articolul 5 din Protocolul nr. 22 privind poziția Danemarcei, anexat la Tratatul privind Uniunea Europeană și la Tratatul privind funcționarea Uniunii Europene, Danemarca nu participă la elaborarea și la punerea în aplicare a deciziilor și acțiunilor Uniunii care au implicații în materie de apărare. Prin urmare, Danemarca nu participă la adoptarea prezentei decizii, nu are obligații în temeiul acesteia, aceasta nu i se aplică și nu participă la finanțarea acestei misiuni,

         ADOPTĂ PREZENTA DECIZIE:
   Articolul 1
   Se aprobă planul misiunii și regulile de angajare privind misiunea PSAC de instruire militară a Uniunii Europene în Republica Centrafricană (EUTM RCA).
   Articolul 2
   EUTM RCA se lansează la 16 iulie 2016.
   Articolul 3
   Prezenta decizie intră în vigoare la data adoptării.

      Adoptată la Bruxelles, 12 iulie 2016.

            Pentru Consiliu

            Președintele

         P. KAŽIMÍR

      (1)  JO L 104, 20.4.2016, p. 21.


title: 2009/246/CE: Decizia Consiliului din 16 februarie 2009 privind încheierea unui protocol la Acordul euro-mediteranean de instituire a unei asocieri între Comunitățile Europene și statele membre ale acestora, pe de o parte, și Regatul Maroc, pe de altă parte, pentru a ține seama de aderarea Republicii Bulgaria și a României la Uniunea Europeană

text:
               19.3.2009

               RO

               Jurnalul Oficial al Uniunii Europene

               L 73/19

      DECIZIA CONSILIULUI

   din 16 februarie 2009
   privind încheierea unui protocol la Acordul euro-mediteranean de instituire a unei asocieri între Comunitățile Europene și statele membre ale acestora, pe de o parte, și Regatul Maroc, pe de altă parte, pentru a ține seama de aderarea Republicii Bulgaria și a României la Uniunea Europeană
   (2009/246/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 310, coroborat cu articolul 300 alineatul (2) primul paragraf a doua teză și cu articolul 300 alineatul (3) paragraful al doilea,
   având în vedere Actul de aderare din 2005, în special articolul 6 alineatul (2),
   având în vedere propunerea Comisiei,
   având în vedere avizul conform al Parlamentului European (1),
   întrucât:

               (1)

               Protocolul la Acordul euro-mediteranean de instituire a unei asocieri între Comunitățile Europene și statele membre ale acestora, pe de o parte, și Regatul Maroc, pe de altă parte, pentru a ține seama de aderarea Republicii Bulgaria și a României la Uniunea Europeană (denumit în continuare „protocolul”), a fost semnat în numele Comunității Europene și al statelor sale membre la Luxemburg, la 13 octombrie 2008, sub rezerva încheierii sale la o dată ulterioară, în conformitate cu Decizia 2008/881/CE a Consiliului (2).

               (2)

               Acest protocol ar trebui aprobat,

         DECIDE:
   Articolul 1
   Protocolul la Acordul euro-mediteranean de instituire a unei asocieri între Comunitățile Europene și statele membre ale acestora, pe de o parte, și Regatul Maroc, pe de altă parte, pentru a ține seama de aderarea Republicii Bulgaria și a României la Uniunea Europeană, se aprobă în numele Comunității Europene și al statelor sale membre.
   Textul protocolului se anexează la prezenta decizie (3).
   Articolul 2
   Președintele Consiliului procedează, în numele Comunității și al statelor sale membre, la depunerea actelor prevăzută la articolul 8 din protocol.

      Adoptată la Bruxelles, 16 februarie 2009.

            Pentru Consiliu

            Președintele

         O. LIŠKA

      (1)  Avizul conform din 16 decembrie 2008 (nepublicat încă în Jurnalul Oficial).

      (2)  JO L 324, 3.12.2008, p. 1.

      (3)  A se vedea JO L 324, 3.12.2008, p. 3.


title: Decizia (UE, Euratom) 2016/1469 a Parlamentului European din 28 aprilie 2016 privind închiderea conturilor bugetului general al Uniunii Europene aferent exercițiului financiar 2014, secțiunea III — Comisia

text:
               14.9.2016

               RO

               Jurnalul Oficial al Uniunii Europene

               L 246/132

         DECIZIA (UE, EURATOM) 2016/1469 A PARLAMENTULUI EUROPEAN
   din 28 aprilie 2016
   privind închiderea conturilor bugetului general al Uniunii Europene aferent exercițiului financiar 2014, secțiunea III — Comisia
   PARLAMENTUL EUROPEAN,

               —

               având în vedere bugetul general al Uniunii Europene aferent exercițiului financiar 2014 (1),

               —

               având în vedere conturile anuale consolidate ale Uniunii Europene pentru exercițiul financiar 2014 [COM(2015) 377 – C8-0199/2015] (2),

               —

               având în vedere Raportul Comisiei privind acțiunile întreprinse în urma descărcării de gestiune pentru exercițiul 2013 [COM(2015) 505] și documentele de lucru ale serviciilor Comisiei care îl însoțesc [SWD(2015) 194, SWD(2015) 195],

               —

               având în vedere Comunicarea Comisiei din 3 iunie 2015 intitulată „Sinteza realizărilor Comisiei în materie de gestiune în 2014” [COM(2015) 279] și anexele care o însoțesc,

               —

               având în vedere Raportul anual al Comisiei privind evaluarea finanțelor Uniunii pe baza rezultatelor obținute [COM(2015) 313] și documentele de lucru ale serviciilor Comisiei care îl însoțesc [SWD(2015) 124, SWD(2015) 125],

               —

               având în vedere Raportul anual al Comisiei către autoritatea care acordă descărcarea de gestiune privind auditurile interne desfășurate în 2014 [COM(2015) 441] și documentul de lucru al serviciilor Comisiei care îl însoțește [SWD(2015) 170],

               —

               având în vedere Raportul anual al Curții de Conturi referitor la execuția bugetului privind exercițiul financiar 2014, însoțit de răspunsurile instituțiilor (3), precum și rapoartele speciale ale Curții de Conturi,

               —

               având în vedere declarația de asigurare (4) privind fiabilitatea conturilor și legalitatea și regularitatea operațiunilor subiacente întocmită de Curtea de Conturi pentru exercițiul 2014 în temeiul articolulu 287 din Tratatul privind funcționarea Uniunii Europene,

               —

               având în vedere Recomandarea Consiliului din 12 februarie 2016 privind descărcarea de gestiune care trebuie acordată Comisiei cu privire la execuția bugetului general al Uniunii Europene pentru exercițiul financiar 2014 (05583/2016 – C8-0042/2016),

               —

               având în vedere Recomandarea Consiliului din 12 februarie 2016 privind descărcarea de gestiune a agențiilor executive în ceea ce privește execuția bugetului pentru exercițiul financiar 2014 (05585/2016 – C8-0040/2016),

               —

               având în vedere articolele 317, 318 și 319 din Tratatul privind funcționarea Uniunii Europene,

               —

               având în vedere articolul 106a din Tratatul de instituire a Comunității Europene a Energiei Atomice,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene (5),

               —

               având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (6), în special articolele 62, 164, 165 și 166,

               —

               având în vedere Regulamentul (CE) nr. 58/2003 al Consiliului din 19 decembrie 2002 de stabilire a statutului agențiilor executive cărora urmează să li se încredințeze anumite sarcini în gestionarea programelor comunitare (7), în special articolul 14 alineatele (2) și (3),

               —

               având în vedere articolul 93 și anexa V la Regulamentul său de procedură,

               —

               având în vedere raportul Comisiei pentru control bugetar și avizele celorlalte comisii interesate (A8-0140/2016),

               1.

               aprobă închiderea conturilor bugetului general al Uniunii Europene aferent exercițiului financiar 2014;

               2.

               își prezintă observațiile în rezoluția care face parte integrantă din deciziile privind descărcarea de gestiune pentru execuția bugetului general al Uniunii Europene aferent exercițiului financiar 2014, secțiunea III – Comisia și agențiile executive, precum și în rezoluția sa din 28 aprilie 2016 referitoare la rapoartele speciale ale Curții de Conturi în contextul descărcării de gestiune a Comisiei pentru exercițiul financiar 2014 (8);

               3.

               încredințează președintelui sarcina de a transmite prezenta decizie Consiliului, Comisiei și Curții de Conturi, precum și parlamentelor naționale și instituțiilor de control naționale și regionale din statele membre și de a asigura publicarea acesteia în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO L 51, 20.2.2014.

      (2)  JO C 377, 13.11.2015, p. 1.

      (3)  JO C 373, 10.11.2015, p. 1.

      (4)  JO C 377, 13.11.2015, p. 146.

      (5)  JO L 248, 16.9.2002, p. 1.

      (6)  JO L 298, 26.10.2012, p. 1.

      (7)  JO L 11, 16.1.2003, p. 1.

      (8)  Texte adoptate la acea dată, P8_TA(2016)0148 (a se vedea pagina 91 din prezentul Jurnal Oficial).


title: Decizia Consiliului din 13 martie 1989 privind încheierea celui de-al doilea Protocol adițional la Acordul între Comunitatea Economică Europeană și Confederația Elvețiană ca urmare a aderării Regatului Spaniei și a Republicii Portugheze la Comunitate

text:
               02/Volumul 04

               RO

               Jurnalul Ofícial al Uniunii Europene

               129

         31989D0333

               L 136/21

               JURNALUL OFÍCIAL AL UNIUNII EUROPENE

      DECIZIA CONSILIULUI

   din 13 martie 1989
   privind încheierea celui de-al doilea Protocol adițional la Acordul între Comunitatea Economică Europeană și Confederația Elvețiană ca urmare a aderării Regatului Spaniei și a Republicii Portugheze la Comunitate
   (89/333/CEE)
   CONSILIUL COMUNITĂȚILOR EUROPENE,
   având în vedere Tratatul de instituire a Comunității Economice Europene, în special articolul 113,
   având în vedere recomandarea Comisiei,
   întrucât, în conformitate cu Regulamentului (CEE) nr. 839/88 (1), perceperea drepturilor vamale aplicabile de Comunitatea celor Zece pentru anumite produse importate din Spania și din Portugalia a fost complet suspendată începând cu momentul în care nivelul acestor drepturi a scăzut la 2 % sau mai puțin;
   întrucât trebuie aprobat un al doilea Protocol adițional la Acordul între Comunitatea Economică Europeană și Confederația Elvețiană (2), semnat la Bruxelles la 22 iulie 1972, care să prevadă suspendarea completă a drepturilor vamale aplicabile produselor care intră sub incidența acordului, importate din Spania în Elveția, în cazul în care nivelul acestor drepturi scade la 2 % sau mai puțin,
   DECIDE:
   Articolul 1
   Cel de-al doilea Protocol adițional la Acordul între Comunitatea Economică Europeană și Confederația Elvețiană ca urmare a aderării Regatului Spaniei și a Republicii Portugheze la Comunitate se aprobă în numele Comunității.
   Textul protocolului este anexat la prezenta decizie.
   Articolul 2
   Președintele Consiliului procedează la notificarea prevăzută la articolul 3 din protocol (3).
   Articolul 3
   Prezenta decizie intră în vigoare în ziua următoare datei publicării în Jurnalul Oficial al Comunităților Europene.

      Adoptată la Bruxelles, 13 martie 1989.

            Pentru Consiliu

            Președintele

         C. SOLCHAGA CATALAN

      (1)  JO L 87, 31.3.1988, p. 1.

      (2)  JO L 300, 31.12.1972, p. 189.

      (3)  Data intrării în vigoare a protocolului va fi publicată în Jurnalul Oficial al Comunităților Europene de Secretariatul General al Consiliului.


title: Decizia (UE) 2016/1857 a Parlamentului European și a Consiliului din 11 octombrie 2016 privind mobilizarea Fondului european de ajustare la globalizare (cererea prezentată de Finlanda – EGF/2016/001 FI/Microsoft)

text:
               20.10.2016

               RO

               Jurnalul Oficial al Uniunii Europene

               L 284/23

         DECIZIA (UE) 2016/1857 A PARLAMENTULUI EUROPEAN ȘI A CONSILIULUI
   din 11 octombrie 2016
   privind mobilizarea Fondului european de ajustare la globalizare (cererea prezentată de Finlanda – EGF/2016/001 FI/Microsoft)
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1309/2013 al Parlamentului European și al Consiliului din 17 decembrie 2013 privind Fondul european de ajustare la globalizare (2014-2020) și de abrogare a Regulamentului (CE) nr. 1927/2006 (1), în special articolul 15 alineatul (4),
   având în vedere Acordul interinstituțional din 2 decembrie 2013 dintre Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară (2), în special punctul 13,
   având în vedere propunerea Comisiei Europene,
   întrucât:

               (1)

               Fondul european de ajustare la globalizare (FEG) urmărește să ofere sprijin lucrătorilor disponibilizați și persoanelor care desfășoară o activitate independentă a căror activitate a încetat ca urmare a modificărilor structurale majore intervenite în practicile comerciale mondiale, generate de globalizare, ca urmare a continuării crizei economice și financiare mondiale sau ca urmare a unei noi crize economice și financiare mondiale, precum și să le ofere asistență în vederea reintegrării pe piața muncii.

               (2)

               FEG nu trebuie să depășească o sumă anuală maximă de 150 de milioane EUR (la prețurile din 2011), astfel cum se prevede la articolul 12 din Regulamentul (UE, Euratom) nr. 1311/2013 al Consiliului (3).

               (3)

               La 11 martie 2016, Finlanda a depus o cerere de mobilizare a FEG în ceea ce privește disponibilizările de la Microsoft (Microsoft Mobile Oy) și de la 8 furnizori și producători în aval ai acestei companii. Cererea a fost completată cu informații suplimentare care au fost transmise în conformitate cu articolul 8 alineatul (3) din Regulamentul (UE) nr. 1309/2013. Această cerere îndeplinește condițiile pentru stabilirea unei contribuții financiare din partea FEG, astfel cum sunt prevăzute la articolul 13 din Regulamentul (UE) nr. 1309/2013.

               (4)

               Prin urmare, FEG ar trebui mobilizat pentru a oferi o contribuție financiară în valoare de 5 364 000 EUR ca răspuns la cererea depusă de Finlanda.

               (5)

               Pentru a reduce la minimum termenul necesar pentru mobilizarea FEG, prezenta decizie ar trebui să se aplice de la data adoptării sale,

         ADOPTĂ PREZENTA DECIZIE:
   Articolul 1
   În cadrul bugetului general al Uniunii aferent exercițiului financiar 2016, se mobilizează din Fondul european de ajustare la globalizare suma de 5 364 000 EUR în credite de angajament și credite de plată.
   Articolul 2
   Prezenta decizie intră în vigoare în ziua publicării sale în Jurnalul Oficial al Uniunii Europene.
   Decizia se aplică de la 11 octombrie 2016.

      Adoptată la Bruxelles, 11 octombrie 2016.

            Pentru Parlamentul European

            Președintele

         M. SCHULZ

            Pentru Consiliu

            Președintele

         I. KORČOK

      (1)  JO L 347, 20.12.2013, p. 855.

      (2)  JO C 373, 20.12.2013, p. 1.

      (3)  Regulamentul (UE, Euratom) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014-2020 (JO L 347, 20.12.2013, p. 884).


title: 2014/620/UE: Decizia Parlamentului European din 3 aprilie 2014 privind închiderea conturilor Agenției GNSS European pentru exercițiul financiar 2012

text:
               5.9.2014

               RO

               Jurnalul Oficial al Uniunii Europene

               L 266/310

         DECIZIA PARLAMENTULUI EUROPEAN
   din 3 aprilie 2014
   privind închiderea conturilor Agenției GNSS European pentru exercițiul financiar 2012
   (2014/620/UE)
   PARLAMENTUL EUROPEAN,

               —

               având în vedere conturile anuale finale ale Agenției GNSS European pentru exercițiul financiar 2012,

               —

               având în vedere Raportul Curții de Conturi privind conturile anuale ale Agenției GNSS European pentru exercițiul financiar 2012, însoțit de răspunsurile agenției (1),

               —

               având în vedere Recomandarea Consiliului din 18 februarie 2014 (05849/2014 – C7-0054/2014),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene (2), în special articolul 185,

               —

               având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3), în special articolul 208,

               —

               având în vedere Regulamentul (UE) nr. 912/2010 al Parlamentului European și al Consiliului din 22 septembrie 2010 de instituire a Agenției GNSS European (4), în special articolul 14,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (5),

               —

               având în vedere Regulamentul delegat (UE) nr. 1271/2013 al Comisiei din 30 septembrie 2013 privind Regulamentul financiar cadru pentru organismele menționate la articolul 208 din Regulamentul (UE, Euratom) nr. 966/2012 al Parlamentului European și al Consiliului (6), în special articolul 108,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar (A7-0223/2014),

               1.

               aprobă închiderea conturilor Agenției GNSS European pentru exercițiul financiar 2012;

               2.

               încredințează Președintelui sarcina de a transmite prezenta decizie directorului executiv al Agenției GNSS European, Consiliului, Comisiei și Curții de Conturi și de a asigura publicarea acesteia în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO C 365, 13.12.2013, p. 261.

      (2)  JO L 248, 16.9.2002, p. 1.

      (3)  JO L 298, 26.10.2012, p. 1.

      (4)  JO L 276, 20.10.2010, p. 11.

      (5)  JO L 357, 31.12.2002, p. 72.

      (6)  JO L 328, 7.12.2013, p. 42.


title: Decizia Consiliului din 2 decembrie 2013 de numire a membrilor și a membrilor supleanți în cadrul Consiliului de conducere al Agenției Europene pentru Sănătate și Securitate în Muncă

text:
               10.12.2013

               RO

               Jurnalul Oficial al Uniunii Europene

               C 360/8

         DECIZIA CONSILIULUI
   din 2 decembrie 2013
   de numire a membrilor și a membrilor supleanți în cadrul Consiliului de conducere al Agenției Europene pentru Sănătate și Securitate în Muncă
   2013/C 360/07
   CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 2062/94 al Consiliului din 18 iulie 1994 privind înființarea Agenției Europene pentru Sănătate și Securitate în Muncă (1), în special articolul 8,
   având în vedere lista de candidaturi înaintată Consiliului de către guvernele statelor membre și de către organizațiile lucrătorilor și organizațiile angajatorilor,
   având în vedere listele membrilor și membrilor supleanți în cadrul Comitetului consultativ pentru securitate și sănătate la locul de muncă,
   întrucât:

               (1)

               Prin decizia sa din 22 noiembrie 2010 (2), Consiliul a numit membrii și membrii supleanți în cadrul Consiliului de conducere al Agenției Europene pentru Sănătate și Securitate în Muncă pentru perioada cuprinsă între 8 noiembrie 2010 și 7 noiembrie 2013.

               (2)

               Membrii și membrii supleanți în cadrul Consiliului de conducere al Agenției Europene pentru Sănătate și Securitate în Muncă ar trebui numiți pentru o perioadă de trei ani,

         ADOPTĂ PREZENTA DECIZIE:
   Articolul 1
   Se numesc membri și membri supleanți în cadrul Consiliului de conducere al Agenției Europene pentru Sănătate și Securitate în Muncă pentru perioada care se încheie la 7 noiembrie 2016:
   I.   REPREZENTANȚII GUVERNELOR

               Țara

               Membri

               Supleanți

               Belgia

               Domnul Jan BATEN

               Doamna Véronique CRUTZEN

               Bulgaria

               Doamna Darina KONOVA

               Doamna Vaska SEMERDZHIEVA

               Republica Cehă

               Domnul Jaroslav HLAVÍN

               Doamna Anežka SIXTOVÁ

               Danemarca

               Doamna Charlotte SKJOLDAGER

               Doamna Annemarie KNUDSEN

               Germania

               Domnul Kai SCHÄFER

               Doamna Ellen ZWINK

               Estonia

               Doamna Kristel PLANGI

               Domnul Rein REISBERG

               Irlanda

               Doamna Margaret LAWLOR

               Doamna Paula GOUGH

               Grecia

               Domnul Antonios CHRISTODOULOU

               Doamna Stamatia PISIMISI

               Croația

               Domnul Zdravko MURATTI

               Doamna Inga ŽIC

               Spania

               Doamna María Dolores LIMÓN TAMÉS

               Domnul Mario GRAU RÍOS

               Franța

               Doamna Sophie BARON

               Domnul Olivier MEUNIER

               Italia

               Domnul Paolo ONELLI

               Doamna Carla ANTONUCCI

               Cipru

               Domnul Anastassios YIANNAKI

               Domnul Aristodemos ECONOMIDES

               Letonia

               Doamna Renārs LŪSIS

               Doamna Jolanta GEDUŠA

               Lituania

               Domnul Aldona SABAITIENĖ

               Doamna Vilija KONDROTIENĖ

               Luxemburg

               Domnul Robert HUBERTY

               Domnul Raoul SCHMIDT

               Ungaria

               Malta

               Domnul Mark GAUCI

               Domnul Vincent ATTARD

               Țările de Jos

               Domnul Rob TRIEMSTRA

               Domnul Martin G. DEN HELD

               Austria

               Doamna Gertrud BREINDL

               Doamna Anna RITZBERGER-MOSER

               Polonia

               Doamna Danuta KORADECKA

               Domnul Daniel Andrzej PODGÓRSKI

               Portugalia

               Domnul Antόnio SANTOS

               Domnul Carlos PEREIRA

               România

               Domnul Niculae VOINOIU

               Domnul Marian TĂNASE

               Slovenia

               Doamna Tatjana PETRIČEK

               Domnul Jože HAUKO

               Slovacia

               Doamna Laurencia JANČUROVÁ

               Doamna Eleonóra FABIÁNOVÁ

               Finlanda

               Domnul Leo SUOMAA

               Domnul Wiking HUSBERG

               Suedia

               Domnul Mikael SJÖBERG

               Domnul Per EWALDSSON

               Regatul Unit

               Domnul Clive FLEMING

               Domnul Stuart BRISTOW

   II.   REPREZENTANȚII ORGANIZAȚIILOR LUCRĂTORILOR

               Țara

               Membri

               Supleanți

               Belgia

               Domnul François PHILIPS

               Domnul Herman FONCK

               Bulgaria

               Domnul Aleksander ZAGOROV

               Domnul Ivan KOKALOV

               Republica Cehă

               Domnul Miroslav KOSINA

               Doamna Radka SOKOLOVÁ

               Danemarca

               Domnul Jan KAHR FREDERIKSEN

               Domnul Stephan AGGER

               Germania

               Estonia

               Domnul Argo SOON

               Doamna Aija MAASIKAS

               Irlanda

               Domnul Sylvester CRONIN

               Doamna Esther LYNCH

               Grecia

               Domnul Andreas STOIMENIDIS

               Domnul Ioannis ADAMAKIS

               Croația

               Doamna Gordana PALAJSA

               Domnul Marko PALADA

               Spania

               Domnul Pedro J. LINARES

               Doamna Marisa RUFINO

               Franța

               Italia

               Domnul Marco LUPI

               Domnul Sebastiano CALLERI

               Cipru

               Letonia

               Domnul Ziedonis ANTAPSONS

               Domnul Mārtiņš PUŽULS

               Lituania

               Luxemburg

               Domnul Serge SCHIMOFF

               Domnul Marcel GOEREND

               Ungaria

               Domnul Károly GYÖRGY

               Domnul Szilárd SOMLAI

               Malta

               Domnul Anthony CASARU

               Domnul Joseph CARABOTT

               Țările de Jos

               Domnul H. VAN STEENBERGEN

               Doamna Sonja BALJEU

               Austria

               Doamna Julia NEDJELIK-LISCHKA

               Domnul Alexander HEIDER

               Polonia

               Domnul Dariusz GOC

               Doamna Marzena FLIS

               Portugalia

               Domnul Fernando José MACHADO GOMES

               România

               Domnul Corneliu CONSTANTINOAIA

               Domnul Adrian CLIPII

               Slovenia

               Slovacia

               Domnul Bohuslav BENDÍK

               Domnul Alexander ŤAŽÍK

               Finlanda

               Domnul Erkki AUVINEN

               Doamna Paula ILVESKIVI

               Suedia

               Doamna Christina JÄRNSTEDT

               Regatul Unit

               Domnul Hugh ROBERTSON

   III.   REPREZENTANȚII ORGANIZAȚIILOR ANGAJATORILOR

               Țara

               Membri

               Supleanți

               Belgia

               Domnul Kris DE MEESTER

               Domnul Thierry VANMOL

               Bulgaria

               Domnul Georgi STOEV

               Republica Cehă

               Domnul Karel PETRŽELKA

               Domnul Martin RÖHRICH

               Danemarca

               Doamna Christina SODE HASLUND

               Germania

               Domnul Eckhard METZE

               Domnul Stefan ENGEL

               Estonia

               Domnul Marek SEPP

               Domnul Marju PEÄRNBERG

               Irlanda

               Doamna Theresa DOYLE

               Domnul Carl ANDERS

               Grecia

               Domnul Christos KAVALOPOULOS

               Domnul Pavlos KYRIAKONGONAS

               Croația

               Domnul Nenad SEIFERT

               Doamna Admira RIBIČIĊ

               Spania

               Doamna Marina GORDON ORTIZ

               Franța

               Italia

               Doamna Fabiola LEUZZI

               Cipru

               Domnul Polyvios POLYVIOU

               Domnul Emilios MICHAEL

               Letonia

               Lituania

               Luxemburg

               Domnul François ENGELS

               Domnul Pierre BLAISE

               Ungaria

               Malta

               Țările de Jos

               Domnul W.M.J.M VAN MIERLO

               Domnul R. VAN BEEK

               Austria

               Doamna Christa SCHWENG

               Doamna Julia ENZELSBERGER

               Polonia

               Portugalia

               Domnul Manuel Marcelino PENA COSTA

               Domnul Luís HENRIQUE

               România

               Domnul Ovidiu NICOLESCU

               Domnul Octavian Alexandru BOJAN

               Slovenia

               Domnul Igor ANTAUER

               Slovacia

               Domnul Róbert MEITNER

               Finlanda

               Domnul Jan SCHUGK

               Domnul Rauno TOIVONEN

               Suedia

               Domnul Bodil MELLBLOM

               Doamna Cecilia ANDERSSON

               Regatul Unit

               Doamna Lena TOCHTERMANN

               Doamna Hannah MURPHY

         Articolul 2
   Consiliul va numi membrii și supleanții încă nenominalizați la o dată ulterioară.
   Articolul 3
   Prezenta decizie intră în vigoare la data adoptării.

      Adoptată la Bruxelles, 2 decembrie 2013.

            Pentru Consiliu

            Președintele

         E. GUSTAS

      (1)  JO L 216, 20.8.1994, p. 1.

      (2)  JO C 322, 27.11.2010, p. 3.


title: Decizia 2004/924/PESC a Consiliului din 22 noiembrie 2004 privind încheierea Acordului dintre Uniunea Europeană și Georgia privind statutul și activitățile Misiunii privind statul de drept a Uniunii Europene în Georgia, EUJUST THEMIS

text:
               18/Volumul 03

               RO

               Jurnalul Ofícial al Uniunii Europene

               96

         32004D0924

               L 389/41

               JURNALUL OFÍCIAL AL UNIUNII EUROPENE

      DECIZIA 2004/924/PESC A CONSILIULUI

   din 22 noiembrie 2004
   privind încheierea Acordului dintre Uniunea Europeană și Georgia privind statutul și activitățile Misiunii privind statul de drept a Uniunii Europene în Georgia, EUJUST THEMIS
   CONSILIUL UNIUNII EUROPENE,
   având în vedere Tratatul privind Uniunea Europeană și, în special, articolul 24 al acestuia,
   având în vedere recomandarea președinției,
   întrucât:

               (1)

               La 28 iunie 2004, Consiliul a adoptat Acțiunea comună 2004/523/PESC referitoare Misiunea privind statul de drept a Uniunii Europene în Georgia, EUJUST THEMIS (1).

               (2)

               Articolul 7 din Acțiunea comună prevede că statutul personalului EUJUST THEMIS în Georgia, inclusiv, după caz, privilegiile, imunitățile și alte garanții necesare pentru îndeplinirea și buna desfășurare a EUJUST THEMIS, se adoptă în conformitate cu procedura stabilită la articolul 24 din Tratatul privind Uniunea Europeană.

               (3)

               Ca urmare a autorizației Consiliului din 28 iunie 2004 acordate secretarului general/înalt reprezentant pentru politica externă și de securitate comună, sprijinind președinția, de a iniția negocieri în numele acesteia, secretarul general/înaltul reprezentant pentru politica externă și de securitate comună a negociat un acord cu guvernul Georgiei privind statutul și activitățile EUJUST THEMIS.

               (4)

               Fără a aduce atingere articolului 10 alineatul (4) din acord, procedurile de achiziție a bunurilor și serviciilor efectuate de EUJUST THEMIS ar trebui să respecte principiile transparenței, proporționalității, tratamentului egal și nediscriminării.

               (5)

               Acordul ar trebui aprobat,

         DECIDE:
   Articolul 1
   Acordul dintre Uniunea Europeană și Georgia referitoare la statutul și activitățile Misiunii privind statul de drept a Uniunii Europene în Georgia, EUJUST THEMIS, se aprobă în numele Uniunii Europene.
   Textul acordului se anexează la prezenta decizie.
   Articolul 2
   Președintele Consiliului este autorizat să desemneze persoana sau persoanele împuternicite să semneze acordul prin care Uniunea Europeană își asumă obligații.
   Articolul 3
   Prezenta decizie produce efecte la data adoptării.
   Articolul 4
   Prezenta decizie se publică în Jurnalul Oficial al Uniunii Europene.

      Adoptată la Bruxelles, 22 noiembrie 2004.

            Pentru Consiliu

            Președintele

         B. R. BOT

      (1)  JO L 228, 29.6.2004, p. 21.


title: Decizia (UE) 2016/2152 a Parlamentului European din 27 octombrie 2016 privind descărcarea de gestiune pentru execuția bugetului general al Uniunii Europene aferent exercițiului financiar 2014, secțiunea II – Consiliul European și Consiliul

text:
               8.12.2016

               RO

               Jurnalul Oficial al Uniunii Europene

               L 333/50

         DECIZIA (UE) 2016/2152 A PARLAMENTULUI EUROPEAN
   din 27 octombrie 2016
   privind descărcarea de gestiune pentru execuția bugetului general al Uniunii Europene aferent exercițiului financiar 2014, secțiunea II – Consiliul European și Consiliul
   PARLAMENTUL EUROPEAN,

               —

               având în vedere bugetul general al Uniunii Europene aferent exercițiului financiar 2014 (1),

               —

               având în vedere conturile anuale consolidate ale Uniunii Europene pentru exercițiul financiar 2014 [COM(2015) 377 – C8-0201/2015) (2),

               —

               având în vedere Raportul anual al Curții de Conturi referitor la execuția bugetului privind exercițiul financiar 2014, însoțit de răspunsurile instituțiilor (3),

               —

               având în vedere declarația de asigurare (4) privind fiabilitatea conturilor și legalitatea și regularitatea operațiunilor subiacente întocmită de Curtea de Conturi pentru exercițiul 2014 în temeiul articolului 287 din Tratatul privind funcționarea Uniunii Europene,

               —

               având în vedere Decizia sa din 28 aprilie 2016 (5) de amânare a deciziei de descărcare de gestiune pentru exercițiul financiar 2014, precum și rezoluția care o însoțește,

               —

               având în vedere articolul 314 alineatul (10) și articolele 317, 318 și 319 din Tratatul privind funcționarea Uniunii Europene,

               —

               având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 (6) al Consiliului, în special articolele 55, 99, 164, 165 și 166,

               —

               având în vedere articolul 94 și anexa V la Regulamentul său de procedură,

               —

               având în vedere Al doilea raport al Comisiei pentru control bugetar (A8-0271/2016),

               1.

               refuză să acorde secretarului general al Consiliului descărcarea de gestiune pentru execuția bugetului Consiliului European și al Consiliului aferent exercițiului financiar 2014;

               2.

               își prezintă observațiile în cadrul rezoluției de mai jos;

               3.

               încredințează președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, Consiliului European, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO L 51, 20.2.2014.

      (2)  JO C 377, 13.11.2015, p. 1.

      (3)  JO C 373, 10.11.2015, p. 1.

      (4)  JO C 377, 13.11.2015, p. 146.

      (5)  JO L 246, 14.9.2016, p. 20.

      (6)  JO L 298, 26.10.2012, p. 1.


title: 2008/969/CE,Euratom: Decizia Comisiei din 16 decembrie 2008 privind sistemul de avertizare rapidă pentru ordonatorii de credite ai Comisiei și ai agențiilor executive

text:
               20.12.2008

               RO

               Jurnalul Oficial al Uniunii Europene

               L 344/125

      DECIZIA COMISIEI

   din 16 decembrie 2008
   privind sistemul de avertizare rapidă pentru ordonatorii de credite ai Comisiei și ai agențiilor executive
   (2008/969/CE, Euratom)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Tratatul de instituire a Comunității Europene a Energiei Atomice,
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene (1),
   având în vedere Regulamentul (CE) nr. 215/2008 al Consiliului din 18 februarie 2008 privind regulamentul financiar aplicabil celui de-al zecelea Fond European de Dezvoltare (2),
   întrucât:

               (1)

               Comisia, care este responsabilă pentru execuția bugetului general al Uniunii Europene și a oricăror altor fonduri gestionate de Comunități în conformitate cu principiul bunei gestiuni financiare, are obligația de a combate frauda și orice alte activități ilegale care aduc atingere intereselor financiare ale Comunităților.

               (2)

               Decizia actuală a Comisiei privind sistemul de avertizare rapidă (SAR) trebuie înlocuită cu prezenta decizie ca urmare a modificării articolelor 93-96 din Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene (Regulamentul financiar) și ale dispozițiilor corespunzătoare ale Regulamentului (CE, Euratom) nr. 2342/2002 al Comisiei din 23 decembrie 2002 de stabilire a normelor de aplicare a Regulamentului (CE, Euratom) nr. 1605/2002 al Consiliului privind regulamentul financiar, conform recomandărilor Autorității Europene pentru Protecția Datelor (3).

               (3)

               Regulamentul (CE, Euratom) nr. 1302/2008 al Comisiei din 17 decembrie 2008 privind baza centrală de date a excluderilor (4) stabilește o bază de date care conține detalii relevante cu privire la terții care se află în situația de excludere de la procedurile de finanțare nerambursabilă și de achiziții publice și permite instituțiilor, inclusiv celor specificate la articolul 1 paragraful al doilea din Regulamentul financiar, agențiilor executive, organismelor comunitare la care se face referire la articolul 185 din Regulamentul financiar, precum și autorităților statelor membre și ale țărilor terțe, organizațiilor internaționale și altor organisme care participă la execuția bugetului să acceseze această bază de date.

               (4)

               Obiectivul SAR este de a asigura, în cadrul Comisiei și al agențiilor sale executive, circulația informațiilor confidențiale cu privire la terții care ar putea constitui o amenințare la adresa intereselor financiare și a reputației Comunităților sau la adresa oricărui alt fond administrat de Comunități.

               (5)

               Dat fiind faptul că agențiile executive au statut de ordonatori de credite delegați ai Comisiei în vederea execuției creditelor de funcționare, acestea trebuie să aibă acces la SAR în aceeași măsură ca și serviciile Comisiei pentru gestionarea creditelor administrative și de funcționare.

               (6)

               Oficiul European de Luptă Antifraudă (OLAF) trebuie să aibă acces la SAR pentru a-și îndeplini sarcinile de investigație stabilite și pentru a-și desfășura activitățile de informații și de prevenire a fraudei în conformitate cu articolul 1 alineatul (2) din Regulamentul (CE) nr. 1073/1999 al Parlamentului European și al Consiliului din 25 mai 1999 privind investigațiile efectuate de Oficiul European de Luptă Antifraudă (OLAF) (5) și cu Regulamentul (Euratom) nr. 1074/1999 al Consiliului din 25 mai 1999 privind investigațiile efectuate de Oficiul European de Luptă Antifraudă (OLAF) (6).

               (7)

               Contabilul trebuie să asigure gestionarea SAR. Ordonatorul de credite competent, OLAF și Serviciul de audit intern (IAS) trebuie să răspundă de solicitarea introducerii, a modificării și a eliminării avertismentelor. Pentru a menține un nivel adecvat de control, aceste solicitări trebuie efectuate la un nivel ierarhic corespunzător.

               (8)

               Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (7) stipulează că prelucrarea datelor cu caracter personal de către Comisie trebuie să respecte cerințele legale cu privire la prelucrare și cerințele privind transferul de date prevăzute în regulamentul respectiv și că această prelucrare face obiectul verificării prealabile de către Autoritatea Europeană pentru Protecția Datelor în urma unei notificări înaintate de responsabilul cu protecția datelor din cadrul Comisiei.

               (9)

               Dispozițiile cu privire la protecția datelor trebuie să stipuleze drepturile persoanelor ale căror date sunt sau ar putea fi introduse în SAR în conformitate cu avizul Autorității Europene pentru Protecția Datelor. În ceea ce privește datele introduse în SAR, dreptul de a fi informat trebuie să facă diferența între terții persoane fizice, care beneficiază de drepturi mai cuprinzătoare de protecție a datelor, și persoanele juridice.

               (10)

               Anumite drepturi de protecție a datelor fac obiectul excepțiilor stipulate la articolul 20 din Regulamentul (CE) nr. 45/2001, care trebuie luate în considerare de la caz la caz și aplicate temporar. Aplicarea excepțiilor respective trebuie să constituie răspunderea exclusivă a serviciului responsabil cu solicitarea introducerii sau a modificării de date, inclusiv a rectificării sau a eliminării datelor relevante.

               (11)

               Dat fiind faptul că excluderile prevăzute la articolul 94 din Regulamentul financiar se referă la proceduri specifice de achiziții publice/finanțare nerambursabilă, aceste avertismente nu trebuie să se încadreze în nivelul W5, ci într-o categorie nouă, și anume W1d, în timp ce avertismentele W5 trebuie să indice în mod exclusiv situațiile de excludere cu privire la toate procedurile de achiziții publice/finanțare nerambursabilă.

               (12)

               Pentru a proteja interesele financiare ale Comunităților, în așteptarea unei decizii a Comisiei cu privire la aplicarea articolului 96 din Regulamentul financiar, ordonatorul de credite delegat competent va solicita înregistrarea provizorie a unui avertisment de excludere în cazul în care terțul a comis greșeli grave în conduita sa profesională în sensul articolului 93 alineatul (1) litera (c) din Regulamentul financiar cu scopul de a asigura faptul că nu se vor atribui contracte sau nu se va acorda finanțare nerambursabilă terțului în timpul procedurii de sancționare în curs.

               (13)

               Comisia trebuie să respecte diversele regulamente ale Consiliului care pun în aplicare pozițiile comune adoptate în temeiul articolului 15 din Tratatul privind Uniunea Europeană (politica externă și de securitate comună – PESC), prin care se interzice ca orice fonduri sau resurse economice să fie puse, în mod direct sau indirect, la dispoziția persoanelor fizice sau juridice, a grupurilor sau a entităților desemnate sau să fie utilizate în beneficiul acestora,

         DECIDE:
   SECȚIUNEA 1
   DISPOZIȚII GENERALE
   Articolul 1
   Obiect
   Prezenta decizie creează sistemul de avertizare rapidă al Comisiei (denumit în continuare: „SAR”) cu privire la execuția bugetului general al Uniunii Europene și a oricărui fond gestionat de Comunități.
   Articolul 2
   Definiții
   În scopul prezentei decizii se aplică următoarele definiții:

               —

               „terț” înseamnă candidații, ofertanții, contractanții, furnizorii, prestatorii de servicii și subcontractanții acestora, precum și solicitanții de finanțare nerambursabilă, beneficiarii de finanțare nerambursabilă, contractanții beneficiarilor de finanțare nerambursabilă și entitățile care beneficiază de sprijin financiar din partea unui beneficiar de fonduri comunitare în conformitate cu articolul 120 din Regulamentul financiar;

               —

               „ordonatorul de credite delegat competent” înseamnă ordonatorul de credite delegat al Comisiei în sensul articolului 59 din Regulamentul financiar care este competent în conformitate cu normele interne pentru execuția bugetului general al Comunităților Europene (denumit în continuare „bugetul”), inclusiv directorii agențiilor executive și ordonatorul de credite subdelegat în sensul articolului 59 din Regulamentul financiar, care ocupă funcția de director.

         Articolul 3
   Avertismentele SAR
   (1)   Avertismentele SAR conțin următoarele date:

               (a)

               informații de identificare a terților care reprezintă o amenințare la adresa intereselor financiare și a reputației Comunităților sau la adresa oricărui alt fond gestionat de Comunități, pe motivul că au comis sau sunt suspectați a fi comis fraude sau greșeli administrative grave sau fac obiectul unei ordonanțe de poprire sau al unui ordin de recuperare importante sau sunt excluse în conformitate cu Regulamentul financiar sau cu restricțiile financiare legate de PESC;

               (b)

               informații cu privire la persoanele care dețin competențe de reprezentare, de decizie sau de control asupra entităților juridice care sunt terți, atunci când aceste persoane reprezintă ele însele o amenințare la adresa intereselor financiare și a reputației Comunităților sau la adresa oricărui alt fond gestionat de Comunități, din motivele enumerate la litera (a);

               (c)

               tipul avertismentului și motivele pentru care terții menționați la litera (a) sau persoanele menționate la litera (b) reprezintă o astfel de amenințare și, dacă este cazul, durata și persoana de contact pentru avertismentul respectiv.

         (2)   Fără a aduce atingere articolului 1 alineatul (2) și articolului 1 alineatul (3) din Regulamentul (CE, Euratom) nr. 1302/2008, datele conținute în SAR pot fi folosite doar în scopul execuției bugetului sau a oricărui alt fond gestionat de Comunități, inclusiv în cazul procedurilor de finanțare nerambursabilă și de achiziții publice, precum și în cazul plăților către terți.
   Oficiul European de Luptă Antifraudă (OLAF) poate folosi datele în vederea investigațiilor efectuate în conformitate cu Regulamentul (CE) nr. 1073/1999 și cu Regulamentul (Euratom) nr. 1074/1999, precum și în vederea activităților de informații și de prevenire a fraudei, inclusiv pentru analizele de risc.
   Articolul 4
   Administrarea SAR
   (1)   Contabilul Comisiei sau personalul subordonat acestuia căruia i-a delegat anumite sarcini în conformitate cu articolul 62 din Regulamentul financiar (denumit în continuare „contabilul”) asigură administrarea SAR și ia măsurile tehnice corespunzătoare.
   Contabilul introduce, modifică sau elimină avertismentele SAR ca urmare a solicitărilor ordonatorului de credite delegat competent, ale OLAF și ale Serviciului de audit intern (IAS).
   (2)   Contabilul adoptă măsurile de punere în aplicare a aspectelor tehnice și definește procedurile de rigoare asociate, inclusiv în domeniul securității.
   Acesta trimite serviciilor Comisiei și agențiilor executive notificări cu privire la măsurile respective.
   Articolul 5
   Cereri de înregistrare, modificare sau eliminare a avertismentelor
   (1)   Toate cererile privind înregistrarea, modificarea sau eliminarea avertismentelor vor fi adresate contabilului.
   Numai ordonatorul de credite delegat competent, directorul general sau directorul OLAF sau al IAS pot înainta astfel de cereri. În acest scop, se va folosi modelul prevăzut în anexă.
   (2)   Serviciul care a stabilit că un terț se află în una dintre situațiile prevăzute la articolul 9 va trimite o cerere de avertisment SAR către contabil, cu o copie către responsabilul SAR menționat la articolul 7, chiar dacă terțul face deja obiectul unui avertisment SAR.
   (3)   În conformitate cu procedura descrisă la alineatul (2), serviciul care a solicitat un avertisment SAR, folosind modelul prevăzut în anexă, înștiințează contabilul în legătură cu:

               (a)

               orice modificare adusă informațiilor cuprinse în avertismentul SAR în cauză;

               (b)

               eliminarea avertismentului SAR odată ce motivul care stă la baza acestuia nu mai este valabil.

         Cu toate acestea, schimbarea persoanei de contact în cazul unui avertisment poate fi comunicată prin intermediul unei note înregistrate.
   (4)   Serviciul care a solicitat înregistrarea unui avertisment SAR este, de asemenea, responsabil pentru coordonarea măsurilor care trebuie luate în legătură cu execuția bugetului ca urmare a unui avertisment în conformitate cu articolele 15-22.
   (5)   Activarea avertismentului cu privire la o persoană care deține competențe de reprezentare, de decizie sau de control asupra anumitor persoane juridice necesită o cerere suplimentară diferită de cea referitoare la persoana juridică în cauză.
   Articolul 6
   Accesarea și utilizarea SAR
   (1)   Serviciile și agențiile executive ale Comisiei au acces direct la datele conținute în SAR prin intermediul sistemului contabil furnizat de Comisie (ABAC).
   Serviciul sau agenția executivă a Comisiei care poartă răspunderea pentru un sistem local poate utiliza sistemul respectiv pentru a accesa datele conținute în SAR, cu condiția garantării coerenței datelor înscrise în sistemul local și în sistemul contabil ABAC.
   (2)   Ordonatorul de credite delegat competent sau echipa acestuia vor verifica dacă există un avertisment cu privire la terți la următoarele niveluri:

               (a)

               în cazul angajamentelor bugetare individuale, înainte de a se încheia un astfel de angajament;

               (b)

               în cazul angajamentelor bugetare globale, înainte de a se înregistra orice angajament juridic individual pentru angajamentul global;

               (c)

               în cazul angajamentelor bugetare provizorii, înainte de a se încheia angajamentul juridic din care rezultă dreptul la plăți ulterioare.

         În cazul în care angajamentele prevăzute la litera (c) acoperă salariile personalului și rambursarea cheltuielilor de călătorie aferente participării la conferințe și la concursuri, nu se aplică obligația de verificare prealabilă a înregistrărilor făcute în SAR.
   În cazul procedurilor de atribuire a contractelor de achiziții publice sau de finanțare nerambursabilă, ordonatorul de credite delegat competent sau echipa acestuia verifică dacă există un avertisment în SAR cel târziu înainte de decizia de atribuire.
   Cu toate acestea, în cazul în care autoritatea contractantă limitează numărul de candidați invitați să depună o ofertă sau să negocieze într-o procedură restrânsă, într-un dialog competitiv sau într-o procedură negociată care sunt ulterioare publicării unei notificări de contractare, verificările respective se efectuează înainte de încheierea selectării candidaților.
   În ceea ce privește subcontractanții supuși acordului prealabil, ordonatorul de credite delegat competent sau echipa acestuia pot decide, pe baza analizei de risc, să nu verifice dacă există un avertisment în SAR.
   (3)   Ordonatorul de credite delegat competent sau echipa acestuia verifică, în conformitate cu alineatul (2), dacă există un avertisment în SAR cu privire la o persoană care deține competențe de reprezentare, de decizie sau de control asupra terțului în cauză, în următoarele situații:

               (a)

               în cazul în care ordonatorul de credite delegat competent sau echipa acestuia consideră că verificarea respectivă este necesară pe baza analizei de risc;

               (b)

               în cazul în care documentele solicitate de ordonatorul de credite delegat competent sau de echipa acestuia în vederea stabilirii dovezilor potrivit cărora terțul în cauză nu se află în una dintre situațiile prevăzute la articolul 93 alineatul (1) din Regulamentul financiar se referă la persoanele respective.

         (4)   La cerere, persoana de contact în cazul unui avertisment, menționată la articolul 3 alineatul (1) litera (c), va pune la dispoziția ordonatorului de credite delegat competent sau a echipei acestuia toate informațiile relevante. În ceea ce privește avertismentele de excludere, se aplică articolul 12 din Regulamentul (CE, Euratom) nr. 1302/2008.
   (5)   Alineatele (2)-(4) se aplică, de asemenea, în cazul conturilor de avans pentru cheltuielile care depășesc 300 EUR. În acest caz, administratorul conturilor de avans verifică dacă există un avertisment în SAR, pe baza informațiilor care i-au fost furnizate, anterior încheierii oricărui angajament juridic cu un terț.
   Articolul 7
   Responsabilii SAR
   (1)   Directorul general al OLAF sau al IAS și fiecare ordonator de credite delegat desemnează cel puțin un membru permanent sau temporar al personalului sub supravegherea sa în calitate de responsabil SAR.
   Acesta prezintă contabilului lista persoanelor desemnate și orice modificare adusă acesteia.
   (2)   Responsabilul SAR poate consulta lista tuturor terților sau persoanelor care dețin competențe de reprezentare, de decizie sau de control asupra terților, pentru care s-a înregistrat un avertisment SAR. În ceea ce privește aspectele legate de SAR, acesta asigură legătura dintre serviciu și contabil. Responsabilul oferă asistență serviciului în transmiterea informațiilor cu privire la avertismentele SAR solicitate de serviciu și în luarea măsurilor necesare ca urmare a avertismentelor respective.
   (3)   Contabilul publică în mod regulat o listă actualizată a responsabililor SAR pe site-ul intern al Direcției Generale Buget.
   Articolul 8
   Protecția datelor și drepturile persoanelor care fac obiectul acestor date
   (1)   În cazul cererilor de ofertă și al cererilor de propuneri și în lipsa oricăror cereri, înainte de atribuirea contractelor sau de acordarea finanțării nerambursabile, ordonatorul de credite delegat competent sau echipa acestuia informează terții cu privire la datele aferente acestora care pot fi introduse în SAR și cu privire la entitățile cărora li se pot comunica datele în cauză. În cazul în care terții sunt entități juridice, ordonatorul de credite delegat competent sau echipa sa înștiințează de asemenea persoanele care dețin competențe de reprezentare, de decizie sau de control asupra acestor entități.
   (2)   Serviciul care a solicitat înregistrarea unui avertisment SAR este responsabil pentru relațiile cu persoana fizică sau juridică ale cărei date sunt introduse în SAR (denumită în continuare „persoana vizată”):

               (a)

               acesta informează persoana vizată în legătură cu solicitarea activării, a actualizării sau a eliminării oricăror avertismente W5a de excludere care o vizează în mod direct, precizând motivele acestor acțiuni;

               (b)

               acesta răspunde solicitărilor persoanelor vizate de a corecta datele personale incorecte sau incomplete și altor solicitări sau întrebări din partea persoanelor respective.

         Cu toate acestea, serviciul care a solicitat înregistrarea avertismentelor poate decide aplicarea restricțiilor prevăzute la articolul 20 alineatul (1) din Regulamentul (CE) nr. 45/2001.
   (3)   Fără a aduce atingere cerințelor cu privire la informațiile prevăzute la alineatul (2), o persoană fizică identificată în mod corespunzător poate solicita contabilului informații cu privire la existența unei înregistrări pe numele său în SAR.
   În conformitate cu decizia serviciului care a solicitat înregistrarea avertismentului SAR cu privire la aplicabilitatea restricțiilor prevăzute în articolul 20 alineatul (1) din Regulamentul (CE) nr. 45/2001, contabilul informează persoana respectivă, în scris sau pe cale electronică, dacă este înregistrată în SAR.
   Dacă persoana respectivă este înregistrată, contabilul atașează datele stocate în SAR cu privire la persoana în cauză. Acesta informează serviciul care a solicitat înregistrarea avertismentului în cauză.
   (4)   Avertismentele eliminate sunt disponibile exclusiv în scopuri de audit și investigare și nu pot fi vizualizate de utilizatorii SAR.
   Cu toate acestea, datele personale conținute în avertismentele cu privire la persoane fizice nu sunt disponibile în aceste scopuri decât pentru o perioadă de cinci ani de la eliminarea avertismentului.
   SECȚIUNEA 2
   INFORMAȚII INTRODUSE ÎN SAR
   Articolul 9
   Categorii de avertismente
   În funcție de natura sau de gravitatea faptelor aduse la cunoștința serviciului care a solicitat înregistrarea, avertismentele SAR se pot încadra în următoarele cinci categorii:

               1.

               W1, atunci când informațiile oferă motive suficiente pentru a considera că trebuie să se înregistreze constatările unor fraude sau greșeli administrative grave sau când trebuie să se ia măsuri de precauție ca urmare a excluderii unui terț în conformitate cu articolul 94 din Regulamentul financiar;

               2.

               W2, atunci când un terț face obiectul constatării unor greșeli administrative grave sau a unor fraude;

               3.

               W3, atunci când un terț face obiectul unei proceduri juridice în curs care impune notificarea unei ordonanțe de poprire sau al unei proceduri judiciare în cazul unor greșeli administrative grave sau fraude;

               4.

               W4, atunci când terții fac obiectul unor ordine de recuperare emise de Comisie care depășesc o anumită sumă și pentru care s-a depășit cu mult termenul de plată;

               5.

               W5, atunci când un terț este exclus în conformitate cu Regulamentul financiar sau cu regulamentele Consiliului care impun restricții financiare legate de PESC.

         Articolul 10
   Avertismentele W1
   (1)   OLAF solicită activarea unui avertisment W1a atunci când investigațiile în stadiu incipient oferă motive suficiente pentru a considera că este posibil să se înregistreze constatări de fraudă sau greșeli administrative grave cu privire la terți, în special cu privire la terții care beneficiază sau au beneficiat de fonduri comunitare. OLAF informează responsabilul SAR din cadrul serviciului în cauză cu privire la solicitările respective.
   (2)   OLAF și IAS solicită activarea unui avertisment W1b atunci când investigațiile acestora oferă motive suficiente pentru a considera că este posibil să se înregistreze constatări de fraudă sau greșeli administrative grave cu privire la terți, în special cu privire la terții care beneficiază sau au beneficiat de fonduri comunitare. Acestea informează responsabilul SAR din cadrul serviciului în cauză cu privire la solicitările respective.
   (3)   Ordonatorul de credite delegat competent solicită activarea unui avertisment W1c atunci când investigațiile întreprinse de Curtea de Conturi, de structura de audit intern (IAC) sau orice activitate de audit sau de investigație întreprinsă sub responsabilitatea sa sau care i-a fost adusă la cunoștință oferă motive suficiente pentru a considera că este posibil să se înregistreze constatări de fraudă sau greșeli administrative grave cu privire la terți, în special cu privire la terții care beneficiază sau au beneficiat de fonduri comunitare care se află sub răspunderea sa.
   (4)   Ordonatorul de credite delegat competent solicită activarea unui avertisment W1d atunci când exclude un candidat, un ofertant sau un solicitant de la atribuirea unui contract sau de la acordarea unei finanțări nerambursabile în cadrul unei anumite proceduri în conformitate cu litera (a) sau (b) din articolul 94 din Regulamentul financiar.
   Avertismentele de excludere înregistrate în conformitate cu articolul 10 alineatul (4) din Regulamentul (CE, Euratom) nr. 1302/2008 sunt considerate avertismente W1d în cadrul SAR.
   (5)   Un avertisment W1 rămâne activ timp de maximum șase luni. Acesta este eliminat în mod automat. Dacă avertismentul SAR trebuie păstrat și nu poate fi înlocuit cu un alt tip de avertisment în decursul acestei perioade, se înaintează o nouă solicitare.
   Articolul 11
   Avertismentele W2
   (1)   OLAF și IAS solicită activarea unui avertisment W2a atunci când investigațiile acestora duc la constatarea unor fraude sau greșeli administrative grave cu privire la terți, în special cu privire la terții care beneficiază sau au beneficiat de fonduri comunitare.
   (2)   Ordonatorul de credite delegat competent solicită activarea unui avertisment W2b atunci când Curtea de Conturi Europeană, structura sa de audit intern sau orice audit sau investigație pentru care este responsabil sau care i se aduce la cunoștință au determinat formularea de constatări scrise ale unor fraude sau greșeli administrative grave cu privire la terți, în special cu privire la terții care beneficiază sau au beneficiat de fonduri comunitare care se află sub răspunderea sa.
   (3)   Un avertisment W2 rămâne activ timp de maximum șase luni. Acesta este eliminat în mod automat. Dacă avertismentul SAR trebuie păstrat și nu poate fi înlocuit cu un alt tip de avertisment în decursul acestei perioade, se înaintează o nouă solicitare.
   Articolul 12
   Avertismentele W3
   (1)   Contabilul introduce un avertisment W3a ca urmare a primirii unei notificări din partea Secretariatului General referitoare la o ordonanță de poprire cu privire la un terț.
   (2)   Ordonatorul de credite delegat competent solicită activarea unui avertisment W3b atunci când terții, în special terții care beneficiază sau au beneficiat de fonduri comunitare care se află sub răspunderea sa, fac obiectul unei proceduri judiciare în cazul unor greșeli administrative grave sau fraude.
   Cu toate acestea, dacă investigațiile efectuate de OLAF determină proceduri judiciare de această natură sau dacă OLAF oferă asistență sau soluționează aceste proceduri, OLAF solicită activarea avertismentului W3b corespunzător.
   (3)   Un avertisment W3 rămâne activ până la pronunțarea unei hotărâri cu autoritate de res judicata sau până la soluționarea cauzei în alt mod.
   Articolul 13
   Avertismentele W4
   (1)   Contabilul introduce un avertisment W4 cu privire la terții care fac obiectul unor ordine de recuperare emise de Comisie care depășesc o anumită sumă și pentru care s-a depășit cu mult termenul de plată.
   (2)   Contabilul stabilește orientările interne cu privire la pragurile care determină sumele și întârzierile relevante care duc la înregistrarea avertismentelor W4.
   (3)   Orice avertisment W4 rămâne activ atât timp cât datoria este neonorată. Contabilul elimină avertismentul la achitarea datoriei.
   Articolul 14
   Avertismentele W5
   (1)   Avertismentele de excludere înregistrate în conformitate cu articolul 10 alineatele (1), (2) și (3) din Regulamentul (CE, Euratom) nr. 1302/2008 sunt considerate avertismente W5 în cadrul SAR.
   (2)   Un avertisment W5b se înregistrează la solicitarea serviciului Comisiei responsabil de legislația privind persoanele fizice sau juridice, grupurile sau entitățile enumerate în conformitate cu un regulament al Consiliului care impune restricții financiare legate de PESC, atât timp cât desemnarea persoanei, a grupului sau a entității în cauză rămâne valabilă. Avertismentul precizează trimiterile la regulamentul care impune restricțiile respective sau trimiterile la măsurile de aplicare relevante.
   (3)   Înregistrarea unor avertismente de excludere face obiectul următoarelor reguli:

               (a)

               atunci când ordonatorul de credite delegat competent preconizează excluderea unui terț în conformitate cu articolul 93 alineatul (1) literele (a), (b), (c), (d) și (e) din Regulamentul financiar, acesta trebuie să acorde terțului în cauză posibilitatea de a-și exprima opinia în scris. Terțul are la dispoziție cel puțin 14 zile calendaristice în acest scop. Înainte de a exclude un terț în conformitate cu articolul 93 alineatul (1) litera (c), ordonatorul de credite delegat competent consultă Serviciul Juridic și Direcția Generală Buget.
               În așteptarea unei posibile decizii a Comisiei cu privire la durata excluderii, ordonatorul de credite delegat competent solicită, în conformitate cu articolul 9 alineatul (2) din Regulamentul (CE, Euratom) nr. 1302/2008, înregistrarea provizorie a unui avertisment de excludere și sesizează Comisia cât mai curând posibil. Pentru a proteja interesele financiare ale Comunităților, ordonatorul de credite delegat competent poate solicita înregistrarea provizorie a unui avertisment de excludere W5a chiar înainte de a fi acordat terțului în cauză posibilitatea de a-și exprima opinia. În mod alternativ, acesta poate solicita înregistrarea unui avertisment W2;

               (b)

               atunci când ordonatorul de credite delegat competent preconizează inițierea unei proceduri în conformitate cu articolul 96 din Regulamentul financiar, acesta trebuie să acorde terțului în cauză posibilitatea de a-și exprima opinia în scris. Terțul are la dispoziție cel puțin 14 zile calendaristice în acest scop.
               În urma consultării Serviciului Juridic și a Direcției Generale Buget și în așteptarea unei decizii posibile a Comisiei cu privire la sancționarea administrativă, ordonatorul de credite delegat competent solicită, în conformitate cu articolul 9 alineatul (2) din Regulamentul (CE, Euratom) nr. 1302/2008, înregistrarea provizorie a unui avertisment de excludere W5a în cazul în care terțul a comis, de asemenea, greșeli grave în conduita sa profesională în sensul articolului 93 alineatul (1) litera (c) din Regulamentul financiar;

               (c)

               orice solicitare de înregistrare definitivă a unui avertisment W5a în conformitate cu articolul 93 alineatul (1) litera (b), (c), (e) sau (f) din Regulamentul financiar trebuie să menționeze durata de excludere hotărâtă de Comisie.

         SECȚIUNEA 3
   CONSECINȚELE AVERTISMENTELOR SAR ASUPRA EXECUȚIEI BUGETULUI
   Articolul 15
   Efectul avertismentelor SAR asupra tranzacțiilor bugetare
   (1)   Contabilul suspendă orice plată către beneficiarul pentru care s-a înregistrat un avertisment W2, W3, W4 sau W5. Contabilul trebuie să notifice ordonatorului de credite delegat competent și să îi solicite acestuia să precizeze motivele pentru care trebuie să se efectueze plata în ciuda existenței avertismentelor de tip W2, W3b și W5a.
   (2)   Cu excepția avertismentelor W5b și W3a rezultate din ordonanțele de poprire preventive, se efectuează, fără întârziere, plățile care s-au dovedit a fi scadente în urma verificărilor efectuate de ordonatorul de credite delegat competent în momentul suspendării termenului limită pentru plăți în conformitate cu articolul 106 alineatul (4) din Regulamentul (CE, Euratom) nr. 2342/2002 sau în conformitate cu condițiile contractuale sau cu condițiile de finanțare nerambursabilă prevăzute la articolul 18 alineatul (1) litera (b) și la articolul 22 alineatul (1) litera (a).
   Cu toate acestea, contabilul poate accepta efectuarea plății suspendate doar dacă primește din partea ordonatorului de credite delegat competent o confirmare justificată că plata scadentă va fi efectuată. În lipsa confirmării respective, plata rămâne suspendată, iar ordinul de plată este trimis înapoi, dacă este cazul, ordonatorului de credite delegat competent.
   În cazul în care efectuarea unei plăți a fost acceptată prin compensare în conformitate cu articolul 73 din Regulamentul financiar și cu articolul 83 din Regulamentul (CE, Euratom) nr. 2342/2002 ca urmare a unui avertisment W4 sau în cazul în care s-a efectuat o plată ca urmare a unei ordonanțe de poprire executorii, contabilul întocmește o notă înregistrată în mod corespunzător.
   (3)   Nu se poate încheia niciun angajament bugetar individual, nu se poate înregistra niciun angajament juridic individual în conturile bugetare pe baza unui angajament global și nu se poate încheia niciun angajament juridic pe baza unui angajament provizoriu cu privire la un terț care face obiectul unui avertisment W5.
   Articolul 16
   Consecințele unui avertisment W1
   Un avertisment W1 se înregistrează exclusiv în scopuri informative și nu poate avea alte consecințe decât măsuri sporite de monitorizare.
   Articolul 17
   Consecințele unor avertismente W2, W3b sau W4 asupra procedurilor de atribuire a contractelor sau de acordare a finanțării nerambursabile
   (1)   În cazul în care se înregistrează un avertisment W2, W3b sau W4 în momentul în care ordonatorul de credite delegat competent sau echipa acestuia consultă SAR în conformitate cu articolul 6 alineatul (2) litera (a), acesta trebuie să informeze comitetul de evaluare pentru atribuirea contractelor și acordarea finanțării nerambursabile în cauză, dacă stadiul procedurii permite acest lucru, cu privire la existența avertismentului respectiv, în măsura în care existența acestuia reprezintă un element nou ce trebuie examinat în legătură cu criteriile de selecție pentru contractul sau finanțarea nerambursabilă în cauză. Ordonatorul de credite delegat competent ia aceste informații în considerare, în special dacă terțul înregistrat în SAR este primul pe lista comitetului de evaluare.
   (2)   În cazul în care terțul pentru care s-a înregistrat un avertisment W2, W3b sau W4 este primul pe lista comitetului de evaluare, ordonatorul de credite delegat competent, luând în considerare obligația de a proteja interesele financiare și imaginea Comunității, tipul și gravitatea motivelor pentru care s-a înregistrat avertismentul în cauză, valoarea sau durata contractului sau a finanțării nerambursabile și, dacă este cazul, urgența încheierii contractului sau a acordării finanțării nerambursabile, trebuie să ia una dintre următoarele decizii:

               (a)

               să atribuie contractul sau să acorde finanțarea nerambursabilă terțului, în ciuda înregistrării în SAR, și să se asigure că se iau măsuri sporite de monitorizare;

               (b)

               în cazul în care existența unui astfel de avertisment pune la îndoială în mod obiectiv evaluarea inițială a conformității cu criteriile de selecție și de atribuire, să atribuie contractul sau să acorde finanțarea nerambursabilă unui alt ofertant sau solicitant pe baza unei evaluări de conformitate cu criteriile de selecție și de atribuire care diferă de aceea a comitetului de evaluare și să își justifice în mod corespunzător decizia;

               (c)

               să încheie procedura fără a atribui niciun contract și să justifice în mod corespunzător această încheiere în informațiile aduse la cunoștința ofertantului.

         În cazul în care ordonatorul de credite delegat competent decide să încheie procedura în conformitate cu litera (c), se poate utiliza o procedură restrânsă în limitele de timp stipulate pentru situații urgente în conformitate cu articolul 142 din Regulamentul (CE, Euratom) nr. 2342/2002 pentru a atribui contractul prin intermediul unei noi proceduri.
   Articolul 18
   Consecințele unui avertisment W2, W3b sau W4 asupra contractelor sau a finanțării nerambursabile existente
   (1)   În cazul în care un avertisment W2, W3b sau W4 a fost înregistrat din motive referitoare la executarea sau atribuirea unui contract sau a unei finanțări nerambursabile în desfășurare sau la procedura de atribuire relevantă, ordonatorul de credite delegat competent, luând în considerare riscurile, tipul avertismentului și justificarea acestuia, consecințele pe care acesta le poate avea asupra executării unui contract sau a unei finanțări nerambursabile, în special în ceea ce privește valoarea, durata și, dacă este cazul, urgența executării, poate lua una sau mai multe dintre măsurile următoare:

               (a)

               să decidă să permită contractantului sau beneficiarului să continue executarea contractului sau a finanțării nerambursabile, conform măsurilor sporite de monitorizare prevăzute;

               (b)

               să suspende termenul limită pentru efectuarea plăților în conformitate cu articolul 106 alineatul (4) din Regulamentul (CE, Euratom) nr. 2342/2002 în scopul efectuării de verificări suplimentare pentru a se asigura, înainte de efectuarea oricărei alte plăți, de eligibilitatea cheltuielilor și, în consecință, pentru a efectua plățile cu adevărat scadente;

               (c)

               să suspende executarea contractului sau a finanțării nerambursabile în conformitate cu articolele 103 și 119 din Regulamentul financiar;

               (d)

               să înceteze contractul sau finanțarea nerambursabilă în cazul în care acestea conțin o dispoziție în acest sens.

         (2)   În cazul în care un avertisment W2, W3b sau W4 nu s-a înregistrat din motive legate de contractul sau finanțarea nerambursabilă în desfășurare sau de procedura de atribuire relevantă, ordonatorul de credite delegat competent, în funcție de tipul avertismentului și de posibilele consecințele asupra executării unui contract sau a unei finanțării nerambursabile în desfășurare și în urma luării în considerare a riscurilor implicate, inclusiv cel al litigiului judiciar, poate lua una dintre măsurile următoare:

               (a)

               să aplice una sau mai multe dintre opțiunile prevăzute la alineatul (1) literele (a) și (b);

               (b)

               să înceteze contractul sau finanțarea nerambursabilă dacă există o dispoziție care permite încetarea în cazul unor elemente noi, dacă elementele în cauză justifică o pierdere reală a încrederii din partea Comisiei și o amenințare la adresa reputației Comunităților.

         Articolul 19
   Consecințele unui avertisment W3a
   (1)   În cazul în care un terț face obiectul unui avertisment W3a corespunzător unei ordonanțe de poprire preventive, contabilul menține suspendarea tuturor plăților în așteptarea unei hotărâri judecătorești cu privire la cererea creditorului principal, dacă acest lucru este prevăzut în legislația națională aplicabilă. În cazul în care ordonanța de poprire preventivă se limitează la o anumită sumă conform unei hotărâri („cantonnement”), contabilul suspendă plățile până la suma respectivă.
   (2)   În cazul în care un terț face obiectul unui avertisment W3a corespunzător unei ordonanțe de poprire aplicabile, ordonatorul de credite delegat competent sau echipa acestuia, în cadrul unei colaborări strânse cu contabilul, execută plata care trebuia efectuată inițial de Comisie sau de agenția executivă către partea suspusă popririi, în beneficiul creditorului, suma maximă de plată fiind suma poprită.
   (3)   Alineatele (2) și (3) se aplică în cazul în care executarea ordonanței de poprire nu poate afecta activitatea normală a Comisiei sau a agenției executive. În acest caz, contabilul invocă articolul 1 din Protocolul privind privilegiile și imunitățile.
   Articolul 20
   Consecințele unui avertisment W4
   (1)   În cazul în care un terț face obiectul unui avertisment W4, contabilul examinează în mod sistematic posibilitatea de a compensa creanțele Comunității prin plata aferentă terțului în cauză în conformitate cu articolul 73 din Regulamentul financiar și cu articolul 83 din Regulamentul (CE, Euratom) nr. 2342/2002.
   (2)   Ordonatorul de credite delegat competent ia aceste informații în considerare înainte de atribuirea unui nou contract sau acordarea unei noi finanțări nerambursabile unui terț.
   Articolul 21
   Consecințele unui avertisment W5 asupra procedurilor de atribuire a contractelor și de acordare a finanțării nerambursabile
   Ordonatorul de credite delegat competent exclude terțul care face obiectul unui avertisment W5 de la participarea la o procedură de atribuire a unui contract sau de acordare a unei finanțări nerambursabile în stadiul evaluării criteriilor de excludere în conformitate cu articolele 93 și 114 alineatul (3) din Regulamentul financiar sau cu regulamentul aplicabil al Consiliului care impune restricții financiare legate de PESC.
   Articolul 22
   Consecințele specifice unui avertisment W5 asupra contractelor sau a finanțării nerambursabile existente
   (1)   În cazul în care un avertisment W5a s-a înregistrat din motive care pot afecta executarea contractelor sau a finanțării nerambursabile deja semnate, ordonatorul de credite delegat competent ia următoarele măsuri:

               (a)

               atunci când condițiile contractuale sau de acordare a finanțării nerambursabile permit acest lucru și în cazul în care motivul avertismentului W5 se referă la executarea sau atribuirea unui contract sau finanțări nerambursabile în desfășurare:

                           (i)

                           suspendarea plăților în scopul verificării, efectuarea plăților cu adevărat scadente și recuperarea oricărei sume plătite în mod necorespunzător, compensând, dacă este posibil, prin orice plată scadentă;

                           (ii)

                           încetarea contractului sau a finanțării nerambursabile;

               (b)

               în toate celelalte cazuri, să aplice una dintre opțiunile prevăzute la articolul 18 alineatul (1).

         (2)   Sub rezerva unor dispoziții contrare ale regulamentelor Consiliului de punere în aplicare a pozițiilor comune adoptate în temeiul articolului 15 din Tratatul privind Uniunea Europeană, pe care se bazează avertismentele W5b, se aplică următoarele reguli:

               (a)

               niciun fond nu poate fi pus, direct sau indirect, la dispoziția sau în favoarea unei persoane fizice sau juridice, unui grup sau entități enumerate în regulamentul relevant al Consiliului;

               (b)

               niciun fel de resurse economice nu pot fi puse, direct sau indirect, la dispoziția sau în favoarea unei persoane fizice sau juridice, unui grup sau entități enumerate în regulamentul relevant al Consiliului.

         Articolul 23
   Sesizarea Comisiei
   În situații excepționale, inclusiv în situațiile în care riscul presupus poate afecta reputația Comunităților și este de natură politică și în cazul în care articolele 15-22 nu prevăd o soluție adecvată, ordonatorul de credite delegat competent sesizează membrul Comisiei responsabil de domeniul politic în cauză, care la rândul său poate sesiza Comisia în această privință.
   Secretariatul General trebuie informat în mod constant cu privire la toate schimburile relevante.
   SECȚIUNEA 4
   DISPOZIȚII TRANZITORII ȘI FINALE
   Articolul 24
   Dispoziții tranzitorii
   (1)   Serviciul care a solicitat înregistrarea unui avertisment SAR înainte de adoptarea prezentei decizii poartă în continuare responsabilitatea pentru modificarea sau eliminarea avertismentelor înregistrate în urma solicitării sale în conformitate cu prezenta decizie.
   (2)   În ceea ce privește excluderile decise de un ordonatorul de credite delegat competent în conformitate cu articolul 93 alineatul (1) literele (b) și (e) din Regulamentul financiar înainte de 1 mai 2007, durata perioadei de excludere va lua în considerare durata de validitate a cazierelor judiciare conform legislației naționale. În ceea ce privește aceste excluderi, se aplică o durată maximă de patru ani de la data notificării hotărârii. La expirarea acestei perioade maxime, ordonatorul de credite delegat competent solicită eliminarea avertismentului.
   Articolul 25
   Abrogarea Deciziei privind sistemul de avertizare rapidă
   Decizia C(2004)193/3 a Comisiei (8) privind sistemul de avertizare rapidă se abrogă începând cu 1 ianuarie 2009.
   Articolul 26
   Aplicare
   Prezenta decizie se aplică de la 1 ianuarie 2009.
   Articolul 27
   Publicare
   Prezenta decizie se publică în scop informativ în Jurnalul Oficial al Uniunii Europene.
   Se anexează la regulile interne pentru execuția bugetului general al Comunităților Europene.

      Adoptată la Bruxelles, 16 decembrie 2008.

            Pentru Comisie

         Dalia GRYBAUSKAITĖ

            Membru al Comisiei

      (1)  JO L 248, 16.9.2002, p. 1.

      (2)  JO L 78, 19.3.2008, p. 1.

      (3)  Avizul Autorității Europene pentru Protecția Datelor cu privire la o notificare pentru verificare prealabilă, primită din partea responsabilului cu protecția datelor al Comisiei, privind sistemul de avertizare rapidă, cazul 2005/120, 6.12.2006.

      (4)  A se vedea pagina 12 din prezentul Jurnal Oficial.

      (5)  JO L 136, 31.5.1999, p. 1.

      (6)  JO L 136, 31.5.1999, p. 8.

      (7)  JO L 8, 12.1.2001, p. 1.

      (8)  Nepublicată în Jurnalul Oficial.

      ANEXĂ
      Cerere a ordonatorului de credite delegat al Comisiei, al unei agenții executive, al IAS, al OLAF de introducere, de modificare sau de eliminare a datelor din baza de date a excluderilor/SAR

         NB : o singură cerere pe avertisment

      Cererea trebuie trimisă în conformitate cu procedura privind informațiile clasificate, și anume într-un singur plic închis.